b'\n_START_ARTICLE_\nNerimo sutrikimai\n_START_SECTION_\nKlasifikacija\n_START_PARAGRAPH_\nNaujausiame amerikie\xc4\x8di\xc5\xb3 psichikos sutrikim\xc5\xb3 klasifikacijos variante (DSM-5) obsesinis-kompulsinis sutrikimas klasifikuojamas atskirai nuo nerimo sutrikim\xc5\xb3. Dauguma specialist\xc5\xb3 argumentuoja, kad pagrindinis \xc5\xa1io sutrikimo bruo\xc5\xbeas \xe2\x80\x93 ne nerimas, o obsesij\xc5\xb3 ir kompulsij\xc5\xb3 pasirei\xc5\xa1kimas. Tarptautin\xc4\x97je lig\xc5\xb3 klasifikacijoje (TLK-10) \xc5\xa1is sutrikimas klasifikuojamas kartu su nerimo sutrikimais. Svarbu pamin\xc4\x97ti, kad nerimo sutrikimai laikomi komorbidi\xc5\xa1kais, t.y. jie da\xc5\xbenai pasirei\xc5\xa1kia kartu su kitais, pavyzd\xc5\xbeiui, depresija.\n_START_SECTION_\nGeneralizuotas nerimo sutrikimas\n_START_PARAGRAPH_\nGeneralizuotas nerimo sutrikimas (angl. generalized anxiety disorder, GAD) pasi\xc5\xbeymi chroni\xc5\xa1ku nerimu ir dirglumu be jokios specifin\xc4\x97s prie\xc5\xbeasties. \xc5\xbdmon\xc4\x97s su \xc5\xa1iuo sutrikimu link\xc4\x99 nerimauti d\xc4\x97l \xc4\xafvairi\xc5\xb3 kasdieni\xc5\xb3 r\xc5\xabpes\xc4\x8di\xc5\xb3 ar ateities, netoleruoti ne\xc5\xbeinomyb\xc4\x97s ir tikisi, kad pastovus galvojimas pad\xc4\x97s u\xc5\xbekirsti keli\xc4\x85 problem\xc5\xb3 atsiradimui.  B\xc5\xabdingas ir vadinamasis meta-nerimas \xe2\x80\x93 \xe2\x80\x9enerimavimas d\xc4\x97l nerimavimo\xe2\x80\x9c. Sutrikim\xc4\x85 lydi \xc5\xa1ie simptomai: dreb\xc4\x97jimas, raumen\xc5\xb3 \xc4\xafsitempimas, viduriavimas, prakaitavimas, galvos svaigimas ar skausmas, \xc5\xa1irdies permu\xc5\xa1imai, nuovargis, taip pat miego problemos, dirglumas, negeb\xc4\x97jimas susikaupti.\n_START_SECTION_\nFobinis sutrikimas\n_START_PARAGRAPH_\nFobinis sutrikimas (angl. phobic disorder) apib\xc5\xabdinamas kaip iracionali konkretaus objekto ar situacijos baim\xc4\x97. Nuo \xc4\xafprast\xc5\xb3 baimi\xc5\xb3 sutrikimas skiriasi savo poveikio dyd\xc5\xbeiu: \xc5\xbemogus, susid\xc5\xabr\xc4\x99s su fobij\xc4\x85 kelian\xc4\x8diu stimulu ar situacija, yra apimamas nekontroliuojamo siaubo ir yra link\xc4\x99s vengti situacij\xc5\xb3 ar atsisakyti koki\xc5\xb3 nors dalyk\xc5\xb3, siekdamas to i\xc5\xa1vengti. Da\xc5\xbeniausiai minimos fobijos yra auk\xc5\xa1\xc4\x8dio (acrophobia), u\xc5\xbedar\xc5\xb3 patalp\xc5\xb3 (claustrophobia), vandens (hydrophobia), taip pat \xc4\xafvairi\xc5\xb3 vabzd\xc5\xbei\xc5\xb3 ar gyv\xc5\xabn\xc5\xb3. Egzistuoja ir ne\xc4\xafprastos bei gana keistos fobijos, pavyzd\xc5\xbeiui, \xc4\x8desnak\xc5\xb3 (alliumphobia), ilg\xc5\xb3 \xc5\xbeod\xc5\xbei\xc5\xb3 (sesquipedalophobia), skai\xc4\x8di\xc5\xb3 (arithmophobia), juoko (geliophobia) ar net pa\xc4\x8dios baim\xc4\x97s (phobophobia).\n_START_SECTION_\nPanikos sutrikimas\n_START_PARAGRAPH_\nPanikos sutrikimas (angl. panic disorder) pasirei\xc5\xa1kia staigiu, netik\xc4\x97tu ir didelio intensyvumo nerimo poj\xc5\xab\xc4\x8diu, dar vadinamu panikos ataka. J\xc4\x85 lydi tokie fiziniai simptomai kaip dusulys, \xc5\xa1irdies permu\xc5\xa1imai, galvos svaigimas, alpimas, drebulys, prakaitavimas ir kt. Da\xc5\xbenai d\xc4\x97l \xc5\xa1io nemalonaus ir netik\xc4\x97to patyrimo vie\xc5\xa1ose vietose kartu su panikos sutrikimu i\xc5\xa1sivysto ir agorafobija \xe2\x80\x93 atvir\xc5\xb3, vie\xc5\xa1\xc5\xb3 erdvi\xc5\xb3 baim\xc4\x97.\n_START_SECTION_\nObsesinis\xe2\x80\x93kompulsinis sutrikimas\n_START_PARAGRAPH_\nObsesinis\xe2\x80\x93kompulsinis sutrikimas (angl. obsessive-compulsive disorder, OCD) pasi\xc5\xbeymi \xc4\xafkyriomis, nekontroliuojamomis mintimis (obsesijomis) ir veiksmais, kuriais siekiama jas numal\xc5\xa1inti (kompulsijomis). Mintys da\xc5\xbeniausiai sukasi apie nes\xc4\x97kmes, kit\xc5\xb3 ar sav\xc4\x99s \xc5\xbealojim\xc4\x85, seksualinius veiksmus, \xc5\xa1var\xc4\x85. Obsesij\xc5\xb3 apimti \xc5\xbemon\xc4\x97s jau\xc4\x8diasi tarsi prarad\xc4\x99 m\xc4\x85stymo kontrol\xc4\x99. Kompulsijos da\xc5\xbeniausiai pasirei\xc5\xa1kia kaip rituali\xc5\xa1ki veiksmai, pavyzd\xc5\xbeiui, da\xc5\xbenas rank\xc5\xb3 plovimas, u\xc5\xberakto patikrinimas tam tikr\xc4\x85 kart\xc5\xb3 skai\xc4\x8di\xc5\xb3, daikt\xc5\xb3 kaupimas, plyteli\xc5\xb3, stulp\xc5\xb3 skai\xc4\x8diavimas. Obsesijos da\xc5\xbeniausiai siejasi su atitinkamomis kompulsijomis, pavyzd\xc5\xbeiui, mintys apie u\xc5\xbekrat\xc4\x85 ver\xc4\x8dia nusistatyti taisykles kas valand\xc4\x85 plauti rankas. Be to, \xc5\xbemon\xc4\x97s su \xc5\xa1iuo sutrikimu b\xc5\xabna link\xc4\x99 susikurti prietarus, kad neatlikus tam tikro veiksmo gali atsitikti ka\xc5\xbekas blogo.\n_START_SECTION_\nPotrauminis streso sutrikimas\n_START_PARAGRAPH_\nPotrauminis streso sutrikimas (angl. posttraumatic stress disorder, PTSD) susij\xc4\x99s su psichologinio sukr\xc4\x97timo b\xc5\xabsena po patirto traumuojan\xc4\x8dio \xc4\xafvykio. Pirm\xc4\x85 kart\xc4\x85 \xc4\xaf \xc5\xa1\xc4\xaf rei\xc5\xa1kin\xc4\xaf d\xc4\x97mesys atkreiptas amerikie\xc4\x8di\xc5\xb3 veteranams gr\xc4\xaf\xc5\xbeus i\xc5\xa1 karo Vietname, kai buvo pasteb\xc4\x97tas destruktyvus karo patirties poveikis kari\xc5\xb3 savijautai, tod\xc4\x97l 1980 m. Amerikos psicholog\xc5\xb3 asociacija (APA) \xc4\xaftrauk\xc4\x97 \xc5\xa1i\xc4\x85 diagnoz\xc4\x99 \xc4\xaf psichini\xc5\xb3 sutrikim\xc5\xb3 klasifikacij\xc4\x85. Potrauminis streso sutrikimas sukeliamas i\xc5\xa1orini\xc5\xb3 stresori\xc5\xb3 \xe2\x80\x93 gamtini\xc5\xb3 (\xc5\xbeem\xc4\x97s dreb\xc4\x97jimas, uraganas) ar \xc5\xbemogaus sukelt\xc5\xb3 (avarijos, sprogimai) katastrof\xc5\xb3. Da\xc5\xbeniausiai sutrikimas pastebimas tarp u\xc5\xbepuolim\xc5\xb3, i\xc5\xa1prievartavim\xc5\xb3, avarij\xc5\xb3, gamtini\xc5\xb3 katastrof\xc5\xb3 auk\xc5\xb3. Simptomai \xc4\xaftraukia ko\xc5\xa1marus ir nuolat i\xc5\xa1kylan\xc4\x8dius prisiminimus apie traumuojant\xc4\xaf \xc4\xafvyk\xc4\xaf, atsiribojim\xc4\x85, kalt\xc4\x97s, pa\xc5\xbeeid\xc5\xbeiamumo, pyk\xc4\x8dio, nerimo jausm\xc4\x85.\n_START_SECTION_\nBiologin\xc4\x97s\n_START_PARAGRAPH_\nKiekvienas nerimo sutrikimas pasi\xc5\xbeymi tam tikr\xc5\xb3 neuromediatori\xc5\xb3 disbalansu arba smegen\xc5\xb3 funkcij\xc5\xb3 pakitimais. Generalizuoto nerimo sutrikimo atveju, dirglum\xc4\x85 lemia suma\xc5\xbe\xc4\x97j\xc4\x99s slopinan\xc4\x8dio neuromediatoriaus gama-amino sviesto r\xc5\xabg\xc5\xa1ties poveikis, galb\xc5\xabt tod\xc4\x97l, kad suma\xc5\xbe\xc4\x97ja \xc5\xa1ios med\xc5\xbeiagos receptori\xc5\xb3 arba jie negali \xe2\x80\x9epagauti\xe2\x80\x9c molekul\xc4\x97s. Taip pat pastebima pakitusi migdolo, priekin\xc4\x97s juostin\xc4\x97s \xc5\xbeiev\xc4\x97s ir prefrontalin\xc4\x97s \xc5\xbeiev\xc4\x97s veikla. Panikos reakcija susijusi su padid\xc4\x97jusiu noradrenalino kiekiu, kur\xc4\xaf lemia gausesn\xc4\x97 jo sintez\xc4\x97 viename i\xc5\xa1 smegen\xc5\xb3 tilto branduoli\xc5\xb3 (locus coeruleus). Obsesinis\xe2\x80\x93kompulsinis sutrikimas siejamas su \xc5\xbeemu serotonino lygiu ir pakitusia orbitofrontalin\xc4\x97s \xc5\xbeiev\xc4\x97s bei uodeguotojo branduolio veikla. Pastarasis \xc5\xa1io sutrikimo atveju nepakankamai atrenka informacij\xc4\x85, tod\xc4\x97l impulsai sklinda toliau, sukeldami nepageidaujamus veiksmus.\n_START_SECTION_\nTemperamentas ir asmenyb\xc4\x97\n_START_PARAGRAPH_\nTam tikromis savyb\xc4\x97mis pasi\xc5\xbeymintys \xc5\xbemon\xc4\x97s yra imlesni nerimo sutrikimams. Pavyzd\xc5\xbeiui, laikoma, kad prislopintas temperamentas (angl. inhibited temperament) gali b\xc5\xabti rizikos faktoriu \xc5\xa1i\xc5\xb3 sutrikim\xc5\xb3 atsiradimui, o neuroti\xc5\xa1kumu pasi\xc5\xbeymintys \xc5\xbemon\xc4\x97s yra labiau paveikiami neigiam\xc5\xb3 \xc4\xafvyki\xc5\xb3 ir sunkiau susidoroja su sunkumais.\n_START_SECTION_\nS\xc4\x85lygojimas ir i\xc5\xa1mokimas\n_START_PARAGRAPH_\nDauguma su nerimu susijusi\xc5\xb3 atsak\xc5\xb3 gali b\xc5\xabti \xc4\xafgijami klasikinio s\xc4\x85lygojimo b\xc5\xabdu, t.y. kai neutralus stimulas pasirei\xc5\xa1kia kartu su nerim\xc4\x85 sukelian\xc4\x8diu stimulu, tod\xc4\x97l abu tampa susieti ir v\xc4\x97liau nerimo suk\xc4\x97limui u\xc5\xbetenka neutralaus stimulo pateikimo. Pavyzd\xc5\xbeiui, mokyklos suolas, kuriame patirtas jaudulys, gali nemaloniai sietis su atsiskaitymo baime. Nerimas i\xc5\xa1laikomas operantinio s\xc4\x85lygojimo b\xc5\xabdu, t.y. vengiant objekto ar situacijos (neigiamas pastiprinimas)._NEWLINE_Generalizuoto nerimo sutrikimo atveju, kaip nurodo \xc5\xa1io termino pavadinimas, pasirei\xc5\xa1kia ir stimul\xc5\xb3 generalizacija. Pavyzd\xc5\xbeiui, baim\xc4\x97, \xc4\xafgyta b\xc5\xabnant prie triuk\xc5\xa1mingo didelio krioklio gali i\xc5\xa1kilti ir tada, kai \xc4\xaf stiklin\xc4\x99 pilamas pienas._NEWLINE_Nors teori\xc5\xa1kai \xc4\xafgyti baim\xc4\x99 \xc4\xafmanoma bet kokiam objektui, psichologas M. Seligman atkreip\xc4\x97 d\xc4\x97mes\xc4\xaf \xc4\xaf evoliucin\xc4\xaf pasirengim\xc4\x85 kai kurias fobijas \xc4\xafgyti grei\xc4\x8diau. Jo nuomone, grei\xc4\x8diau \xc4\xafgysime baim\xc4\x99 gyvat\xc4\x97ms, vorams ar kraujui nei \xc5\xa1iuolaikiniams elektroniniams prietaisams, kadangi tai tur\xc4\x97jo \xc4\xaftakos \xc5\xbemogaus i\xc5\xa1gyvenimui gamtoje._NEWLINE_Verta pamin\xc4\x97ti ir tai, kad augdami vaikai \xc4\xaf kai kuriuos dalykus gali i\xc5\xa1mokti reaguoti su baime steb\xc4\x97dami aplinkini\xc5\xb3 elges\xc4\xaf, nors ir n\xc4\x97ra tiesiogiai su jais susid\xc5\xabr\xc4\x99.\n_START_SECTION_\nKognityviniai faktoriai\n_START_PARAGRAPH_\nKognityvin\xc4\x97s teorijos \xc5\xa1alininkai teigia, kad nerim\xc4\x85 sukelia klaidingos prielaidos ir \xc4\xafsitikinimai. Pavyzd\xc5\xbeiui, \xc4\xafsitikinimas, kad \xc5\xbemogus privalo pasiekti geriausi\xc4\x85 rezultat\xc4\x85, vers kiekvien\xc4\x85 vertinimo situacij\xc4\x85 matyti kaip gr\xc4\x97sming\xc4\x85, perd\xc4\x97tai reaguoti ir patirti nerim\xc4\x85. Generalizuotas nerimo sutrikimas gali i\xc5\xa1sivystyti ir d\xc4\x97l negeb\xc4\x97jimo toleruoti neapibr\xc4\x97\xc5\xbetum\xc4\x85 \xe2\x80\x93 tokiu atveju \xc4\xafsitraukiama \xc4\xaf nesibaigian\xc4\x8dius svarstymus apie galimas nes\xc4\x97kmes. Panikos sutrikimo atveju \xc5\xbemon\xc4\x97s neretai jautriai reaguoja \xc4\xaf k\xc5\xabno siun\xc4\x8diamus signalus, \xc4\xaf juos \xc4\xafsijau\xc4\x8dia ir netinkamai juos interpretuoja, laikydami juos pavojingais._NEWLINE_Vertindami obsesinio-kompulsinio sutrikimo prie\xc5\xbeastis, tyr\xc4\x97jai teigia, kad kiekvienas \xc5\xbemogus kartais patiria \xc4\xafkyri\xc5\xb3 min\xc4\x8di\xc5\xb3, ta\xc4\x8diau \xc5\xa1io sutrikimo kamuojami \xc5\xbemon\xc4\x97s kaltina save d\xc4\x97l \xc5\xa1i\xc5\xb3 min\xc4\x8di\xc5\xb3 kilimo ir mano, kad jos gali i\xc5\xa1sipildyti, tod\xc4\x97l bando jas neutralizuoti rituali\xc5\xa1kais veiksmais. Taip pat tyr\xc4\x97jai \xc4\xafvardija tokias m\xc4\x85stymo tendencijas, vedan\xc4\x8dias link \xc5\xa1io sutrikimo: 1) auk\xc5\xa1ti elgesio ir moral\xc4\x97s standartai, 2) manymas, kad neigiamos pasikartojan\xc4\x8dios mintys yra tolygios veiksmams ir gali ka\xc5\xbekam pakenkti, 3) \xc4\xafsitikinimas, kad \xc5\xbemogus privalo tur\xc4\x97ti visi\xc5\xa1k\xc4\x85 elgesio ir min\xc4\x8di\xc5\xb3 kontrol\xc4\x99.\n_START_SECTION_\nStresas\n_START_PARAGRAPH_\nTyrimai patvirtina intuityvi\xc4\x85 nuomon\xc4\x99, kad nerimo sutrikimai glaud\xc5\xbeiai susij\xc4\x99 su patiriamu stresu, kadangi jis gali tiek tiesiogiai prisid\xc4\x97ti prie sutrikimo i\xc5\xa1sivystymo, tiek paspartinti jo eig\xc4\x85 ar atskleisti \xc5\xbemogaus biologin\xc4\xaf ar m\xc4\x85stymo nulemt\xc4\x85 polink\xc4\xaf.'